Der udbrød ved 14-tiden brand i et træhus på Dunhammervej i Aars. Branden, der gik igennem taget, var så kraftig, at røgen fra branden kunne ses på lang afstand. Indsatsleder Allan Frisk fra Nordjylland Beredskab fortæller, at et soveværelse i den ene fløj af træhuset er udbrændt, mens det lykkedes at redde resten af huset, som dog blev røg- og vandskadet. - Grunden til, at branden kunne ses på lang afstand, er, at der er tagpap på huset, og det giver en kraftig røg, når der går ild i pappet, siger Allan Frisk. Ingen personer eller dyr kom til skade ved branden, som blev opdaget af en beboer i huset. Årsagen til branden kendes endnu ikke.

Opsummering:
Røg fra villabrand kunne ses på lang afstand.